title: 2011/584/EU: Az Európai Parlament határozata ( 2011. május 10. ) az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2011. május 10. ) az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               27.9.2011

               HU

               Az Európai Unió Hivatalos Lapja

               L 250/173

         AZ EURÓPAI PARLAMENT HATÁROZATA
   (2011. május 10.)
   az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről
   (2011/584/EU)
   AZ EURÓPAI PARLAMENT,

               —

               tekintettel az Európai Gyógyszerügynökség 2009-es pénzügyi évre vonatkozó végleges éves beszámolójára,

               —

               tekintettel az Európai Gyógyszerügynökség 2009-as pénzügyi évre vonatkozó éves beszámolójáról szóló számvevőszéki jelentésre, az Ügynökség válaszaival együtt (1),

               —

               tekintettel a Tanács 2011. február 15-i ajánlására (05892/2011 – C7-0052/2011),

               —

               tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom rendeletre (2) és különösen annak 185. cikkére,

               —

               tekintettel az Európai Gyógyszerügynökség létrehozásáról szóló 726/2004/EK európai parlamenti és tanácsi rendeletre (3) és különösen annak 68. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszerbiztonsági Bizottság véleményére (A7-0153/2011),

               1.

               elhalasztja az Európai Gyógyszerügynökség ügyvezető igazgatója számára az ügynökség 2009-es pénzügyi évre szóló költségvetésének végrehajtására vonatkozó mentesítés megadására vonatkozó határozatát;

               2.

               észrevételeit az alábbi állásfoglalásban ismerteti;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást az Európai Gyógyszerügynökség ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon azok közzétételéről az Európai Unió Hivatalos Lapjában (L sorozat).

            az elnök

         Jerzy BUZEK

            a főtitkár

         Klaus WELLE

      (1)  HL C 338., 2010.12.14., 28. o.

      (2)  HL L 248., 2002.9.16., 1. o.

      (3)  HL L 136., 2004.4.30., 1. o.

      (4)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2011. május 10.)
      az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai Gyógyszerügynökség (EMEA) 2009-es pénzügyi évre vonatkozó végleges éves beszámolójára,

                  —

                  tekintettel az Európai Gyógyszerügynökség 2009-as pénzügyi évre vonatkozó éves beszámolójáról szóló számvevőszéki jelentésre, az Ügynökség válaszaival együtt (1),

                  —

                  tekintettel a Tanács 2011. február 15-i ajánlására (05892/2011 – C7-0052/2011),

                  —

                  tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom rendeletre (2) és különösen annak 185. cikkére,

                  —

                  tekintettel az Európai Gyógyszerügynökség létrehozásáról szóló 726/2004/EK európai parlamenti és tanácsi rendeletre (3) és különösen annak 68. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

                  —

                  tekintettel a Belső Ellenőrzési Szolgálatnak az Európai Gyógyszerügynökségről szóló, 2009. évi éves belső ellenőrzési jelentésére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszerbiztonsági Bizottság véleményére (A7-0153/2011),

                  A.

                  mivel az Európai Gyógyszerügynökség 2009-es pénzügyi évre vonatkozó éves beszámolójáról szóló jelentésében a Számvevőszék véleményében fenntartásokat fogalmazott meg az annak alapjául szolgáló ügyletek jogszerűségét és szabályszerűségét illetően,

                  B.

                  mivel 2010. május 5-én a Parlament megadta a mentesítést az ügynökség ügyvezető igazgatójának az ügynökség 2008-as pénzügyi évre szóló költségvetésének végrehajtására vonatkozóan (5), és a mentesítési határozatot kísérő állásfoglalásban a Parlament többek között

                              —

                              aggodalmát fejezte ki a Számvevőszék azon megállapítása miatt, hogy az átvitt költségvetési előirányzatok értéke 36 000 000 EUR (a költségvetés 19,7 %-a), a törölt előirányzatoké pedig 9 700 000 EUR (a költségvetés 5,3 %-a) volt,

                              —

                              felszólította az ügynökséget, hogy javítson közbeszerzési eljárásainak minőségén annak érdekében, hogy orvosolja a Számvevőszék által megállapított (például az árkritériumokra vonatkozó értékelési módszerek alkalmazásával vagy az eljárások kiválasztása megindokolásának alapvető szükségességével kapcsolatos) hiányosságokat;

                  C.

                  mivel az ügynökség 2009-es költségvetése 194 000 000 EUR volt, ami a 2008-as pénzügyi évhez képest 6,28 %-os növekedést jelent,

                  D.

                  mivel az ügynökség költségvetésének finanszírozása egyrészt az Unió költségvetéséből – ami a 2009-es teljes bevétel 18,52 %-át teszi ki –, másrészt legnagyobb részben a gyógyszeripari vállalatok által fizetett díjakból történik, és mivel ennek következtében az Unió általános hozzájárulása 9,2 %-kal csökkent 2008 és 2009 között;

         Általános észrevételek

                  1.

                  komoly aggodalmát fejezi ki az ügynökségnek a Számvevőszék és a Belső Ellenőrzési Szolgálat által felvetett olyan jelentős problémákra adott válaszai miatt, mint például:

                              i.

                              a közbeszerzési eljárások irányítása;

                              ii.

                              a személyzet és a szakértők összeférhetetlenségének azonosítására és kezelésére vonatkozó végrehajtási eljárások tiszteletben tartásának hiánya;

                              iii.

                              a munkaerő-felvétel során alkalmazott kritériumok;

                  2.

                  véleménye szerint a fenti szempontok lehetővé tehetik különösen az alábbiakat:

                              i.

                              az ügynökség teljes költségvetéséhez mérve jelentős összeget jelentő közbeszerzési eljárások irányításában a 2009-ben feltártakhoz hasonló visszatérő hibák veszélyeztethetik az ügynökség elszámolásainak alapjául szolgáló tranzakciók jogszerűségét és szabályszerűségét;

                              ii.

                              a gyógyszertermékek értékelésében részt vevő szakértők/személyzet függetlenségével kapcsolatos lehetséges kockázatok;

                              iii.

                              a személyzet/szakértők toborzása terén tapasztalható lehetséges hiányosságok nemcsak az alkalmas pályázók kizárásához és/vagy kevésbé kvalifikált pályázók felvételéhez vezethetnek, hanem negatívan befolyásolhatják az ügynökség tudományos értékelési munkáját is;

         Költségvetési és pénzügyi irányítás

         Közbeszerzési eljárások

                  3.

                  aggodalmát fejezi ki amiatt, hogy a Számvevőszék hibákat állapított meg az ügynökség 2009-es pénzügyi évre szóló teljes költségvetéséhez mérve jelentős összeget képviselő közbeszerzési eljárásokkal kapcsolatban; hangsúlyozza, hogy a Számvevőszék 2008-ban már feltárt hiányosságokat ezzel a problémával és különösen az árkritériumokra vonatkozó értékelési módszerek alkalmazásával, valamint az eljárások kiválasztásának indokolásával kapcsolatban;

                  4.

                  különösen elismeri, hogy egy nagy összegű, becslések szerint 30 000 000 EUR értékű informatikai keretszerződéshez kapcsolódó eljárások során 2009-ben az ügynökség több hibát már az eljárás megindításakor elkövetett:

                              i.

                              számítási hibák az odaítélési kritériumok értékelésénél;

                              ii.

                              a bírálóbizottság egyik tagja nem megfelelően dokumentálta értékelését;

                              iii.

                              nincs bizonyíték arra nézve, hogy a bírálati szempontok értékelésénél alkalmazott módszert következetesen alkalmazták, amelyet így többféleképpen lehetett értelmezni;

                              iv.

                              a tárgyalásos eljárás megindítása előtt nem végeztek elegendő ellenőrzést ahhoz, hogy csökkentsék a hibakockázatot, az eljárás pedig az odaítélési szempontok alkalmazása során elkövetett hibák miatt nem garantálta a „pénzért valódi értéket” elv érvényesülését;

                  5.

                  elismeri továbbá, hogy két másik – egy 5 300 000 EUR és egy 4 000 000 EUR értékű –, egy beszállító részvételével folyó tárgyalásos közbeszerzés során ismét több hibát követtek el már az eljárás megindításakor:

                              i.

                              nem tettek közzé hivatalos pályázati felhívást;

                              ii.

                              nem határoztak meg előre részletes műszaki követelményeket;

                              iii.

                              a műszaki követelmények nem határozták meg egyértelműen az összes beszerzendő terméket a tárgyalás megkezdése előtt;

                              iv.

                              nem jelöltek ki bírálóbizottságot;

                              v.

                              nem készült bírálati jegyzőkönyv;

                  6.

                  ezért megállapítja, hogy az ügynökségnek nem sikerült megfelelnie a vonatkozó közbeszerzési rendeletek számos követelményének;

                  7.

                  nem hajlandó elfogadni, hogy az ügynökség nem volt képes olyan ellenőrzési rendszer bevezetésére, amely lehetővé tenné az ügynökség elszámolásainak alapjául szolgáló tranzakciók jogszerűségét és szabályszerűségét aláásó, ismételten felmerülő hibák megelőzését vagy időben történő felismerését; ennek megfelelően sürgeti az ügynökséget, hogy javítson közbeszerzési eljárásainak minőségén annak érdekében, hogy orvosolja a Számvevőszék által megállapított hiányosságokat;

                  8.

                  felhívja az ügynökséget, hogy állítson össze egy többéves közbeszerzési tervet, amely szigorúbb technikai és eljárásbeli ellenőrzéseket biztosít, és 2011. június 30-ig tegyen erről jelentést a mentesítésért felelős hatóságnak;

                  9.

                  felhívja az ügynökséget annak biztosítására, hogy a közbeszerzési eljárások eredményeit a szerződések odaítélése előtt ellenőrizzék; elvárja, hogy – a Számvevőszék megállapításait figyelembe véve – mindig készítsenek részletes technikai előírásokat;

         Átvitt előirányzatok

                  10.

                  aggodalmát fejezi ki amiatt, hogy a Számvevőszék 19 500 000 EUR (az ügynökség előirányzatainak 38 %-a) átviteléről számolt be, és hogy ebből az átvitelből körülbelül 14 800 000 EUR az év végéig még meg nem valósult tevékenységeknek (vagy adott esetben be nem érkezett javaknak) felel meg; hangsúlyozza, hogy ez azt jelzi, hogy késedelmet szenvedett az ügynökségi költségvetés II. címéből (Épületek, berendezések és egyéb működési költségek) fedezett tevékenységek megvalósítása, és az ügynökség nem tartotta tiszteletben az évenkéntiség költségvetési alapelvét; megvizsgálta az ügynökség ezen észrevételekre adott válaszát, és üdvözli az előirányzatok átvitelének csökkentésére irányuló ügynökségi erőfeszítéseket; arra buzdítja az ügynökséget, hogy folytassa ezt a folyamatot az évenkéntiség elvének teljes körű alkalmazása érdekében;

                  11.

                  rámutat arra, hogy a Számvevőszék már az előző években is megállapította, hogy az átvitt előirányzatok szintje magas, és aggodalmát fejezi ki amiatt, hogy ez nincs összhangban az évenkéntiség elvével; rámutat különösen arra, hogy 2008-ban az átvitt költségvetési előirányzatok értéke 36 000 000 EUR (a 2008-as költségvetés 19,7 %-a), a törölt előirányzatoké pedig 9 700 000 EUR (a 2008-as költségvetés 5,3 %-a) volt;

         Díjakból származó bevétel

                  12.

                  felhívja az ügynökséget a pénzügyi és a tudományos szolgálat közötti jobb koordinációra a visszafizettetési felszólítások elfogadhatatlan mértékű késedelmének orvoslása érdekében; megállapítja, hogy a Számvevőszék jelentése szerint a visszafizettetési felszólításokat tíz vizsgált esetből kétszer (226 200 EUR, illetve 110 200 EUR értékben) nagyon nagy késedelemmel (21, illetve 5 hónap) bocsátották ki, megszegve ezáltal az ügynökség belső szabályzatát;

                  13.

                  hangsúlyozza, hogy az ügynökség költségvetését egyrészt az uniós költségvetésből, másrészt a gyógyszeripar által az uniós forgalombahozatali engedély megszerzése vagy fenntartása érdekében fizetett díjakból finanszírozzák; megjegyzi azonban, hogy az összköltségvetésnek mindössze 18,7 %-át teszi ki az uniós költségvetés hozzájárulása, ami az évek során csökkent, hisz 2005-ben például 22,7 %-ot tett ki; hangsúlyozza, hogy az ügynökség rendelkezésére álló teljes költségvetés 194 389 000 EUR;

         Devizaárfolyam-szerződések

                  14.

                  elvárja, hogy az ügynökség körültekintően folytassa azon régóta alkalmazott eljárását, miszerint határidős devizaügyleteteket köt annak érdekében, hogy igazgatási költségeinek egy részét biztosítsa az angol font árfolyamának kedvezőtlen fluktuációi ellen; elvárja, hogy az ügynökség körültekintően kezelje ezeket a tranzakciókat a 2009-ben például 900 000 EUR-t kitevő árfolyamveszteségek elkerülése érdekében; megjegyzi, hogy a Számvevőszék már többször észrevételezte ezt a gyakorlatot; kéri az ügynökséget, hogy haladéktalanul tájékoztassa a Parlament illetékes bizottságát pénzállomány-kezelési politikájának felülvizsgálatáról; ellenőrizni fogja a felülvizsgált pénztárkezelési politikát;

                  15.

                  tudomásul veszi az ügynökség közlését, hogy a pénzállomány-kezelési politikát az ügynökség audit-tanácsadó bizottsága felülvizsgálta, elfogadta és hivatalosan jóváhagyta; felhívja az ügynökséget, hogy 2011. június 30-ig nyújtsa be a Parlamentnek a felülvizsgált pénzállomány-kezelési politika végrehajtásáról szóló összefoglalót;

         Teljesítmény

                  16.

                  véleménye szerint az emberi használatra szánt gyógyszerekre vonatkozó tudományos tanácsadás támogatására az ügynökségen belül működő rendszerek megfelelőségének és eredményességének értékelése az ügynökség által nyújtott teljesítmény mérésének fontos eszköze; elismeri, hogy a Belső Ellenőrzési Szolgálat ellenőrzéseket hajtott végre, és kritikus hiányosságokat állapított meg e tekintetben;

         Összeférhetetlenség kezelése

                  17.

                  elfogadhatatlannak tartja, hogy az ügynökség nem alkalmazza ténylegesen a vonatkozó szabályokat, aminek eredményeképpen nincs garancia arra, hogy az emberi használatra szánt gyógyszerek értékelését független szakértők végzik; kiemeli, hogy a Belső Ellenőrzési Szolgálat számos korábbi, az ügynökségről szóló éves ellenőrzési jelentésében megfogalmazott – nagyrészt a szakértők függetlenségére vonatkozó – ajánlásai közül 12 „nagyon fontosat” és 1 „kritikust” még mindig nem hajtottak végre 2009-ben, miközben a legrégebbi ajánlás 2005-ben készült;

                  18.

                  megállapítja, hogy az ügynökség volt ügyvezető igazgatóját egy olyan tanácsadó cég foglalkoztatja, amely – többek között – gyógyszeripari társaságoknak ad tanácsot új gyógyszerek kifejlesztéséhez és azok piacra történő bevezetési idejük csökkentéséhez; hangsúlyozza, hogy ez a munkahelyváltás kétségeket vet fel az ügynökség tényleges függetlenségével kapcsolatban; megjegyzi, hogy az Európai Unió tisztségviselőinek személyzeti szabályzata (6) 16. cikke széles mérlegelési jogkörrel ruházza fel az igazgatótanácsot, hogy engedélyezze vagy megtiltsa az ilyen típusú munkavállalást; megjegyzi, hogy az ügynökség volt ügyvezető igazgatójának jövőbeli munkavállalására vonatkozó jóváhagyás megadása után az igazgatótanács végül úgy határozott, hogy korlátozásokat határoz meg a volt ügyvezető igazgató új és jövőbeli szakmai tevékenységei tekintetében; mindazonáltal kéri, hogy az ügynökség 2011. június 30-ig nyújtson be jelentést a mentesítésért felelős hatóságnak, amely felsorolja az ügynökség létrehozása óta felmerült valamennyi hasonló esetet, és alaposan megindokolja az igazgatótanács döntését minden egyes esetben;

                  19.

                  nem hajlandó elfogadni, hogy az ügynökség nem tartja be szigorúan magatartási kódexét, amely meghatározza az igazgatótanácsi és bizottsági tagokra, a szakértőkre és az ügynökség alkalmazottaira vonatkozó, függetlenségről és bizalmasságról szóló elveket és iránymutatásokat; elvárja, hogy az ügynökség a projektcsoport-vezetők termékekhez való beosztása előtt alaposan mérje fel, hogy a személyzet tagjai által jelzett érdekeltségek befolyásolhatják-e pártatlanságukat és függetlenségüket; sürgeti továbbá az ügynökséget, hogy dokumentálja és értékelje ellenőrzéseit, és a beosztásra vonatkozó döntésekről vezessen aktát, amelyet honlapján elérhetővé kell tennie;

                  20.

                  hangsúlyozza, hogy az ügynökség jó hírét befolyásolhatják azok az esetek, amelyekben az értékeléseket lehetséges összeférhetetlenség miatt kifogás éri;

                  21.

                  nyomatékosan kéri az ügynökséget, hogy tájékoztassa a mentesítésért felelős hatóságot a szakértők függetlenségének biztosítása érdekében a létrehozása óta foganatosított lépésekről;

                  22.

                  meglepőnek találja, hogy a Számvevőszék által az ügynökség éves beszámolóiról 2006 óta készített jelentések nem tesznek említést a szakértők függetlenségének értékelését illető hiányosságokról;

                  23.

                  tájékoztatást kér arról, sor került-e a benfluorex tartalmú gyógyszerek bármelyikével foglalkozó szakértők és személyzet függetlenségével kapcsolatos vizsgálatra, és ez miként történt, valamint arról, hogyan ellenőrizték az általuk bejelentett érdekeltségeket;

         Az emberi használatra szánt gyógyszerek tudományos értékelését támogató eljárások

                  24.

                  nem hajlandó elfogadni az ügynökségtől, hogy az emberi használatra szánt gyógyszerekre vonatkozó dossziékban foglalt információk hiánytalanok; sürgeti e tekintetben az ügynökséget annak szavatolására, hogy a kulcsfontosságú információk könnyen lekérdezhetők legyenek, és a nyilvántartási rendszerre vonatkozó valamennyi lényeges iránymutatás megvalósuljon;

                  25.

                  kéri továbbá az ügynökséget, hogy a 726/2004/EK rendeletben előírt módon töltse fel és rendszeresen frissítse az európai szakértők adatbázisát, és erről folyamatosan tájékoztassa a mentesítésért felelős hatóságot; sürgeti emellett az ügynökséget, hogy tegye lehetővé az információk hatékony lekérését a SIAMED és a Product Overview adatbázisból;

         Az ügynökség és az illetékes nemzeti hatóságok szerepe

                  26.

                  sürgeti az ügynökséget, hogy tájékoztassa a mentesítésért felelős hatóságot a bizottságok, a szakértők és az értékelési folyamatok függetlensége kérdésének felmerülése esetén az illetékes nemzeti hatóságok szerepéről és a nekik átadott feladatokról szóló, tagállamokkal kötött megállapodás feltételeiről annak hatálybalépése óta, a megállapodás végrehajtásának szintjéről, és részletesen számoljon be arról, hogy a megállapodás miképpen változott az idők során; véleménye szerint a tagállamokkal létrejött megállapodás teljes körű végrehajtásáig az ügynökség felel a szakértők összeférhetetlenségének azonosítására és kezelésére vonatkozó, korábban létező eljárások végrehajtásáért;

         Tudományos tanácsadás

                  27.

                  üdvözli az ügynökség arra irányuló erőfeszítéseit, hogy az új gyógyszerek kifejlesztésének kezdeti szakaszaiban fokozza a tudományos tanácsadást, valamint üdvözli a közegészségügy szempontjából döntő fontosságú gyógyszerek értékelésének, illetve a telematikai programok fejlesztésének és végrehajtásának felgyorsítása érdekében bevezetett intézkedéseket;

         Emberi erőforrás-gazdálkodás

                  28.

                  felhívja az ügynökséget annak biztosítására, hogy az ideiglenes személyzet ne kapjon érzékeny feladatokat; elismeri, hogy az ügynökség az ideiglenes személyzet (2009-ben 32 fő) felvételét a szerződéses alkalmazottakra vonatkozó vizsga teljesítéséhez köti, és közülük egyesek érzékeny feladatokat végeznek, vagy hozzáférnek érzékeny információkhoz; hangsúlyozza a biztonsági szabályok esetleges megsértésének az ideiglenes személyzet érzékeny információkhoz való hozzáférésével vagy a követendő eljárások nem ismeretével összefüggő kockázatait;

                  29.

                  felhívja az ügynökséget, hogy szigorítsa munkaerő-felvételi eljárását, és gondoskodjon annak dokumentálásáról; elismeri, hogy a Belső Ellenőrzési Szolgálat hiányosságokat állapított meg e tekintetben; hangsúlyozza továbbá, hogy a munkaerő-felvételi eljárások elégtelen dokumentálása következtében az ügynökség kevéssé képes megválaszolni a pályázókkal szembeni egyenlőtlen bánásmódra és/vagy a munkaerő-felvétellel kapcsolatos önkényes döntésekre vonatkozó állításokat; emellett véleménye szerint, amennyiben a verseny korlátozott, az ennek eredményeként végrehajtott munkaerő-felvétel nem feltétlenül a legjobb választást jelenti, és előfordulhat, hogy az emberi és pénzügyi erőforrásokat nem hatékonyan használják fel;

         Belső ellenőrzés

                  30.

                  elfogadhatatlannak tartja, hogy az ügyvezető igazgató 2010. május 13-i megbízhatósági nyilatkozata nem tartalmaz semmilyen fenntartást, így nincs összhangban az ügynökség által elfogadott magatartási kódexben, a Belső Ellenőrzési Szolgálat és a Számvevőszék megbízhatósági nyilatkozatai fényében tett kötelezettségvállalással;

                  31.

                  emlékeztet az ügyvezető igazgató azon kötelességére, hogy a mentesítésért felelős hatóságnak készített jelentésébe belefoglalja a Belső Ellenőrzési Szolgálat jelentéseinek összefoglalóját, nevezetesen:

                              i.

                              a Belső Ellenőrzési Szolgálat által végzett belső ellenőrzések számát és típusát;

                              ii.

                              valamennyi ajánlást (beleértve azokat is, melyeket az ügynökség esetleg visszautasított); és

                              iii.

                              az ezen ajánlások alapján hozott valamennyi intézkedést;

                        tudni szeretné, hogy e kötelezettségek teljesültek-e az előző években, és kéri az ügynökséget, hogy 2011. június 30-ig továbbítsa a Belső Ellenőrzési Szolgálat 2007 óta készített jelentéseit a mentesítésért felelős hatóság részére;

                  32.

                  tudomásul veszi az ügynökség kezdeményezését, amelynek értelmében a mentesítésért felelős hatóság rendelkezésére bocsátja a Belső Ellenőrzési Szolgálat ügynökségről szóló éves belső ellenőrzési jelentését; úgy véli, hogy ennek kell az átláthatóság bevett gyakorlatának lennie, és elvárja, hogy az összes többi ügynökség is kövesse ezt a gyakorlatot;

                  33.

                  elismeri, hogy a Belső Ellenőrzési Szolgálat 32 ajánlásából egy „kritikus” – a szakértőkkel kapcsolatos végrehajtási eljárások vonatkozásában –, tizenkettő ajánlás – főként az emberi erőforrások kezelésével, a személyzet összeférhetetlenségének kezelésével és az emberi használatra szánt gyógyszerekre vonatkozó tudományos értékelés biztosítását támogató egyéb, ügynökségen belüli eljárásokkal összefüggésben – pedig „nagyon fontos” besorolást kapott; ezért felhívja az ügynökséget, hogy haladéktalanul tájékoztassa a mentesítésért felelős hatóságot ezen ajánlások pontos tartalmáról; sürgeti az ügynökséget, hogy késlekedés nélkül hajtsa végre a Belső Ellenőrzési Szolgálat ajánlásait, és 2011. június 30-ig nyújtson teljes körű áttekintést a mentesítésért felelős hatóság részére az ezen ajánlások megfelelő kezelésére hozott és végrehajtott intézkedésekről; emellett kéri a Számvevőszéket, hogy kövesse nyomon ezeket a lépéseket, és tájékoztassa a mentesítésért felelős hatóságot a meghozott intézkedések hatékonyságáról;

         Az ügynökség által 2011. június 30-ig megteendő lépések

                  34.

                  sürgeti az ügynökség ügyvezető igazgatóját, hogy a Belső Ellenőrzési Szolgálat támogatásával 2011. június 30-ig végezze el a személyzetre és a szakértőkre vonatkozó összeférhetetlenség azonosításával és kezelésével kapcsolatos eljárások alkalmazásának alapos ellenőrzését, és az eredményekről tájékoztassa a mentesítésért felelős hatóságot;

                  35.

                  elvárja, hogy az igazgatótanács sürgősen fogadjon el cselekvési tervet a közbeszerzési eljárások hiányosságainak orvoslására; különösen arra kéri az ügynökség ügyvezető igazgatóját, hogy – a Belső Ellenőrzési Szolgálattal és a felügyelő főigazgatósággal együttműködve – készítse el ezt a cselekvési tervet, amelynek az egyedi intézkedéseket és a végrehajtásra vonatkozó ütemtervet is tartalmaznia kell; elvárja, hogy az ügynökség 2011. június 30-ig tájékoztassa a mentesítésért felelős hatóságot ezen egyedi intézkedésekről;

                  36.

                  ezért felkéri az ügynökséget, hogy 2011. június 30-ig tájékoztassa a mentesítésért felelős hatóságot az összes aggodalomra okot adó kérdés tekintetében hozott intézkedésekről és az elért eredményekről;

                  37.

                  a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló 2011. május 10-i állásfoglalására (7).

         (1)  HL C 338., 2010.12.14., 28. o.

         (2)  HL L 248., 2002.9.16., 1. o.

         (3)  HL L 136., 2004.4.30., 1. o.

         (4)  HL L 357., 2002.12.31., 72. o.

         (5)  HL L 252., 2010.9.25., 164. o.

         (6)  HL L 56., 1968.3.4., 1. o.

         (7)  Elfogadott szövegek, P7_TA(2011)0163. (Lásd e Hivatalos Lap 269. oldalát.)


title: 2012/602/EU: Az Európai Parlament határozata ( 2012. május 10. ) az Európai GNSS Ügynökség 2010-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2012. május 10. ) az Európai GNSS Ügynökség 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               17.10.2012

               HU

               Az Európai Unió Hivatalos Lapja

               L 286/298

         AZ EURÓPAI PARLAMENT HATÁROZATA
   (2012. május 10.)
   az Európai GNSS Ügynökség 2010-es pénzügyi évre szóló költségvetésének végrehajtására vonatkozó mentesítésről
   (2012/602/EU)
   AZ EURÓPAI PARLAMENT,

               —

               tekintettel az Európai GNSS Ügynökség 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai GNSS Ügynökség 2010-es pénzügyi évre vonatkozó éves beszámolójáról szóló jelentésére, az ügynökség válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai GNSS Ügynökség létrehozásáról szóló, 2010. szeptember 22-i 912/2010/EU európai parlamenti és tanácsi rendeletre (3) és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0127/2012),

               1.

               megadja a mentesítést az Európai GNSS Ügynökség ügyvezető igazgatója számára az ügynökség 2010-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai GNSS Ügynökség ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 112. o.

      (2)  HL L 248., 2002.9.16., 1. o.

      (3)  HL L 276., 2010.10.20., 11. o.

      (4)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2012. május 10.)
      az Európai GNSS Ügynökség 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai GNSS Ügynökség 2010-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Európai GNSS Ügynökség 2010-es pénzügyi évre vonatkozó éves beszámolójáról szóló jelentésére, az ügynökség válaszaival együtt (1),

                  —

                  tekintettel a Tanács 2012. február 21-i ajánlására (06083/2012 – C7-0051/2012),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Európai GNSS Ügynökség létrehozásáról szóló, 2010. szeptember 22-i 912/2010/EU európai parlamenti és tanácsi rendeletre (3) és különösen annak 14. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére (A7-0127/2012),

                  A.

                  mivel az Európai GNSS Ügynökség (a továbbiakban: az ügynökség) 2006-ban pénzügyileg függetlenné vált;

                  B.

                  mivel a Számvevőszék kijelentette, hogy az ügynökség 2007-es pénzügyi évre vonatkozó beszámolójáról nem tudott véleményt kialakítani, és rámutatott arra, hogy a Galileo projekt teljes felépítését felülvizsgálták a 2007-es évben, továbbá hogy az ügynökség beszámolója bizonytalan jogi környezetben készült;

                  C.

                  mivel a Számvevőszék fenntartásokat fogalmazott meg az ügynökség 2008-as pénzügyi évre vonatkozó éves beszámolójának megbízhatóságára és az annak alapjául szolgáló ügyletek jogszerűségére és szabályszerűségére vonatkozó megbízhatósági nyilatkozatában;

                  D.

                  mivel a Számvevőszék megállapította, hogy kellő mértékben megbizonyosodott arról, hogy az ügynökség 2009-es pénzügyi évre vonatkozó éves beszámolója megbízható, és hogy az annak alapjául szolgáló ügyletek jogszerűek és szabályszerűek;

                  E.

                  mivel az ügynökség 2010-es pénzügyi évre vonatkozó éves beszámolójáról szóló jelentésében a Számvevőszék korlátozó véleményt adott a 2010-es pénzügyi évre vonatkozó éves beszámoló megbízhatóságát illetően;

                  F.

                  mivel a Parlament 2011. május 10-én megadta a mentesítést az ügynökség ügyvezető igazgatójának az ügynökség 2009-es pénzügyi évre szóló költségvetésének végrehajtására vonatkozóan (5), és a mentesítési határozatot kísérő állásfoglalásban a Parlament többek között:

                              —

                              sürgette az ügynökséget, hogy korrigálja az ügynökség által 2010. március 31-én közzétett végleges költségvetés hiányosságait, mivel az nem tükrözte az igazgatótanács által jóváhagyott 2009-es végleges költségvetést, és nem tartalmazta a bevételeket,

                              —

                              sürgette az ügynökséget, hogy orvosolja a munkaerő-felvételi eljárások hiányosságait, amelyek a megfelelőségi kritériumok alkalmazását tekintve sértik az egyenlő bánásmód elvét a belső és külső jelöltek számára egyaránt nyitott munkaerő-felvételi eljárásokban,

                              —

                              felhívta az ügynökséget, hogy orvosolja a hetedik kutatási keretprogramra vonatkozó kizárási kritériumokat, amelyeket nem tettek közzé és nem ellenőriztek,

                              —

                              megjegyezte, hogy az ügynökség nem igazolta kellő rendszerességgel, hogy ellenőrizte, valóban kis- és középvállalkozásnak minősülnek-e az egyik témakörben részt vevő potenciális kedvezményezettek,

                  G.

                  mivel az ügynökség 2011-ben megtette a személyzeti felvételi eljárásokkal kapcsolatos átláthatóság, egyenlő bánásmód és hatékonyság biztosításához szükséges, a Parlament által kért lépéseket;

                  H.

                  mivel az ügynökség 2010-es pénzügyi évre szóló költségvetése 15 900 000 EUR volt, szemben a 2009-es 44 400 000 EUR-val, ami 64,19 %-os csökkenést jelent; mivel az ügynökség jelentése szerint a költségvetéséhez való uniós hozzájárulás 2010-ben 8 690 000 EUR-t tett ki;

         A beszámoló megbízhatósága

                  1.

                  tudomásul veszi, hogy a Galileo program számviteli gyakorlatával összhangban az ügynökség 2010-ben 4 400 000 EUR összegben könyvelt el kutatási kiadásként különböző alkotóelemeket, nevezetesen műholdas mágneses torziós eszközöket, műholdas propulziós hajtóműveket, műholdas üzemanyagtartályokat (keringési pályára állítás és tesztelés) és földi rubídium atomórákat (teljes műveleti képesség);

                  2.

                  megjegyzi, hogy ezeket az eszközöket kutatási kiadásként könyvelték el, nem pedig az ügynökség által a Bizottságra átruházandó eszközökként; rámutat, hogy ez a számviteli gyakorlat megfelel a Galileo alkotóelemeinek számviteli kezelésére vonatkozó uniós követelményeknek;

                  3.

                  megjegyzi, hogy a Parlament számára 2012. február 28-án megküldött jelentésben az ügynökség kifejtette, hogy miért kezelték ezeket az alkotóelemeket a fent leírt módon;

                  4.

                  tudomásul veszi az ügynökség Számvevőszéknek adott, ezzel kapcsolatos válaszát, és elismeri, hogy az ügynökség indokolása szerint ezek a berendezések a következő okokból kifolyólag nem szerepeltek eszközként a beszámolóban:

                              —

                              az IOV/FOC fázis célja a rendszer műszaki megvalósíthatóságának értékelése, amit 2010-ben nem hagytak jóvá, mivel a Galileo programot irányító és azért felelős Bizottság egy későbbi szakaszig nem szándékozik elvégezni a jóváhagyást,

                              —

                              a Matimop-megállapodás nem irányozta elő az eszköz ügynökség általi megszerzését, valamint az soha nem volt és nem is lesz az ügynökség ellenőrzése alatt; ez az egyik legfőbb feltétele annak, hogy valamely eszközt az uniós számviteli normák szerint elismerjenek,

                              —

                              számviteli szempontból nem tartották megfontolt dolognak egy, az ügynökség számára gazdasági előnnyel/értékkel nem járó vagyon feltüntetését,

                              —

                              a fentiek alapján és a Bizottságnak az ilyen helyzetben alkalmazott következetes számviteli gyakorlatával összhangban az eszközre fordított költségeket 2010-ben kutatási kiadásként könyvelték el;

                  5.

                  tudomásul veszi továbbá a Számvevőszék azon észrevételét, mely szerint az európai műholdas navigációs programok (EGNOS és Galileo) végrehajtásának folytatásáról szóló, 2008. július 9-i 683/2008/EK európai parlamenti és tanácsi rendelet (6) hatálybalépését követően az EGNOS és a Galileo programokkal kapcsolatos tevékenységek és eszközök nagy részét 2009 decemberében átadták a Bizottságnak, de 2010. december 31-ig még nem született döntés az Európai Űrügynökségtől származó 2 000 000 EUR összegű technikai támogatás sorsáról; az ügynökség közlése alapján tudomásul veszi, hogy a 2 000 000 EUR átutalását 2011. október 3-án véglegesítették;

         Költségvetési és pénzgazdálkodás

                  6.

                  az ügynökség tájékoztatása alapján tudomásul veszi, hogy az Unió által az ügynökség számára 2010-ben biztosított hozzájárulás végleges összege 8 690 000 EUR volt, és hogy ez az összeg magában foglalja az eredeti 5 135 000 EUR-s költségvetést, amelyhez hozzáadódott a többlet visszafizetéséből befolyó 2 755 000 EUR, valamint a III. cím (operatív kiadások) megerősítését célzó kifizetési irányzatok további 800 000 EUR-s összege;

                  7.

                  a költségvetési és pénzgazdálkodásról szóló jelentés alapján tudomásul veszi, hogy az ügynökség 2010-es pénzügyi évre szóló költségvetését az igazgatótanács egy alkalommal módosította; megállapítja, hogy a költségvetés-módosítás a Vállalkozáspolitikai és Ipari Főigazgatóság azon határozatát tükrözi, amely szerint az előző évekből átvitt és a 2010-ben felvett kötelezettségvállalásokkal kapcsolatos kifizetési kapacitás fenntartása érdekében 800 000 EUR-val növelni kell az ügynökség számára a 3 1 0 0. költségvetési soron (Tanulmányokkal kapcsolatos költségek) biztosított kifizetési előirányzatokat;

                  8.

                  a költségvetési és pénzgazdálkodásról szóló jelentés alapján megállapítja, hogy az ügynökség költségvetésének végrehajtási aránya az uniós működési támogatásból finanszírozott kiadások tekintetében elérte a 97 %-ot, a címzett bevételekből finanszírozott operatív tevékenységek tekintetében pedig a 89 %-ot; rámutat, hogy az ügynökség költségvetésének végrehajtási aránya:

                              —

                              az I. cím (Személyzeti kiadások) alatt a kötelezettségvállalások esetében 96 %, a kifizetések esetében 89 % volt,

                              —

                              a II. cím (Igazgatási kiadások) alatt a kötelezettségvállalások esetében 99 %, a kifizetések esetében 78 % volt,

                              —

                              a III. cím (Operatív kiadások) alatt a kötelezettségvállalások esetében 99 %, a kifizetések esetében 60 % volt,

                        aggodalommal tölti el, hogy a III. cím alatti kifizetések tekintetében az ügynökség csak 60 %-os végrehajtási arányt ért el, szemben a 2009-es 97 %-kal; üdvözli, hogy az ügynökség meghozta a helyzet orvoslásához szükséges intézkedéseket, amelyek 2011-ben ténylegesen magas végrehajtási arányt eredményeztek a kifizetések tekintetében (90 % a III. cím esetében, illetve 94 % a költségvetés egészét tekintve);

                  9.

                  a költségvetési és pénzgazdálkodásról szóló jelentés alapján megállapítja, hogy az ügyvezető igazgató 2010-ben két belső átcsoportosítást engedélyezett, összesen 205 000 EUR értékben;

                  10.

                  az éves tevékenységi jelentés alapján tudomásul veszi, hogy az ügynökség a hetedik keretprogrammal kapcsolatos hatáskör-átruházási megállapodással összhangban 2 606 675 EUR-s és 4 556 158 EUR-s előfinanszírozásban részesült a Bizottságtól;

         Odaítélési eljárások

                  11.

                  felhívja az ügynökséget, hogy korrigálja a Számvevőszék által a hetedik keretprogramon belüli, 26 000 000 EUR költségvetésű Galileo 2. pályázati kiírás odaítélési eljárása tekintetében, az értékelés terén feltárt hiányosságokat; tudomásul veszi a Számvevőszék azon észrevételét, amely szerint nem kerültek meghatározásra a pályázók pénzügyi kapacitásának értékelésénél alkalmazandó szempontok, és annak ellenére, hogy a visszatérítés maximális arányát a pályázók státusa határozta meg, az ügynökség nem ellenőrizte azt;

                  12.

                  emellett sürgeti az ügynökséget, hogy orvosolja a hatodik keretprogram harmadik pályázatán belüli két ellenőrzött támogatási szerződésnél a Számvevőszék által feltárt hiányosságokat; rámutat különösen arra, hogy a kedvezményezettek által benyújtott költségigénylések a tényleges költségek helyett átalányösszegeken alapultak; emlékezteti az ügynökséget, hogy ez nincs összhangban az uniós pénzügyi támogatásokra vonatkozó nonprofit elvvel, és hogy az ügynökségnek sürgősen kezelnie kell a helyzetet;

                  13.

                  továbbá tudomásul veszi a Számvevőszék azon észrevételét, amely szerint öt ellenőrzött támogatás esetében, amelyek a hatodik keretprogramhoz kapcsolódtak, a megvalósítás egy és három év közötti késedelemben volt, a szerződések eredeti értékét pedig egymást követően többször is emelték; megjegyzi, hogy ezt a késedelmet az ügynökség azzal indokolta, hogy csúcstechnológiai tevékenységekről van szó, amelyek folyamatos változásoknak vannak kitéve, ami miatt az ügynökség úgy döntött, hogy e módosítások és meghosszabbítások a Galileo program egészét tekintve szükségesek és hasznosak; megjegyzi, hogy az ügynökség nyilatkozata szerint egyetlen esetben sem lépte túl a szerződések összességére vonatkozóan a költségvetésben rögzített határt;

         Közbeszerzési tevékenységek

                  14.

                  az ügynökség éves tevékenységi jelentése alapján megállapítja, hogy 2010-ben az alábbi közbeszerzési tevékenységekre került sor:

                              —

                              65 beszerzési megrendelés, összesen megközelítőleg 900 000 EUR értékben;

                              —

                              hat tárgyalásos eljárás, összesen 470 000 EUR értékben;

                              —

                              három nyílt ajánlati felhívás, összesen 9 400 000 EUR értékben;

         Az éves munkaprogram és az éves tevékenységi jelentés összhangja

                  15.

                  megállapítja, hogy az ügynökség éves tevékenységi jelentése nem feltétlenül tükrözi az éves munkaprogramot; emellett megállapítja, hogy az éves munkaprogramban megjelölt célok elnagyoltak, és ezért nehéz értékelni és ellenőrizni a teljesülésüket; ezért felszólítja az ügynökséget, hogy javítsa éves munkaprogramját annak érdekében, hogy a mentesítésért felelős hatóság jobban értékelni tudja az ügynökség hatékonyságát; rámutat, hogy az ügynökség tudomásul vette a Számvevőszék ajánlásait, és üdvözli, hogy ennek nyomán a következő munkaprogramok formátuma illeszkedni fog a követelményekhez;

         Humánerőforrás

                  16.

                  sürgeti az ügynökséget, hogy javítsa kiválasztási eljárásait, hogy ne kerüljön veszélybe a munkaerő-felvétel átláthatósága; tudomásul veszi a Számvevőszék észrevételeit, amelyek szerint az ellenőrzött személyzeti kiválasztási eljárások során nem határozták meg az írásbeli tesztekre és személyes elbeszélgetésre való behíváshoz, illetve a megfelelő pályázók listájára való felkerüléshez szükséges minimális pontszámot;

                  17.

                  az éves tevékenységi jelentés alapján megállapítja, hogy az ügynökség 16 munkaerő-felvételi eljárást indított, és 2010 végére 40 főt számlált;

                  18.

                  az éves munkaprogram alapján megállapítja továbbá, hogy az ügynökség 42 fős személyzetet irányzott elő, miközben 2010. december 31-én az alkalmazásban álló személyzet összlétszáma 40 fő volt (öttel több, mint 2009-ben): ebből 18 fő operatív, 14 igazgatási és 8 vegyes munkakörben dolgozott;

         Belső ellenőrzés

                  19.

                  az éves tevékenységi jelentés alapján tudomásul veszi, hogy az ügynökség elkészítette kockázatkezelési politikáját, és kockázati nyilvántartás került bevezetésre;

                  20.

                  az ügynökség éves tevékenységi jelentéséből megállapítja továbbá, hogy 2010 végén egyetlen, a Belső Ellenőrzési Szolgálat által megfogalmazott, lezáratlan kritikus ajánlás sem nem állt fenn, ugyanakkor öt ajánlás volt lezáratlan az alábbiakra vonatkozóan:

                              —

                              a célok és a teljesítménymutatók közzététele az éves munkaprogramban,

                              —

                              a könyvelő igazgatótanács általi hivatalos kinevezésének szükségessége,

                              —

                              megfelelő pénzügyi döntések meghozatala,

                              —

                              a támogatások kezelésére vonatkozó kulcsfontosságú ellenőrzések megerősítése,

                              —

                              a pénzügyi felhatalmazások frissítése és az ABAC felhasználói jogainak rendszeres értékelése;

                  21.

                  üdvözli, hogy az ügynökség által az ajánlások végrehajtásáról 2011 decemberében kiadott éves áttekintés szerint a fent említett öt lezáratlan ajánlást mostanra végrehajtották;

                  22.

                  felhívja a figyelmet a mentesítésről szóló korábbi jelentéseiben tett, jelen állásfoglaláshoz mellékelt ajánlásaira;

                  23.

                  a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2012. május 10-i állásfoglalására (7).

         (1)  HL C 366., 2011.12.15., 112. o.

         (2)  HL L 248., 2002.9.16., 1. o.

         (3)  HL L 276., 2010.10.20., 11. o.

         (4)  HL L 357., 2002.12.31., 72. o.

         (5)  HL L 250., 2011.9.27., 232. o.

         (6)  HL L 196., 2008.7.24., 1. o.

         (7)  Elfogadott szövegek, P7_TA(2012)0164 (lásd e Hivatalos Lap 388. oldalát).

      MELLÉKLET

         AZ EURÓPAI PARLAMENT UTÓBBI ÉVEKBEN TETT AJÁNLÁSAI

                  Európai GNSS Ügynökség

                  2006

                  2007

                  2008

                  2009

                  Költségvetési és pénzgazdálkodás

                              —

                              Hiányosságok az irányítási és kontrollrendszerek működése terén: 12 esetben az ügyletet kezdeményező tisztviselő nem rendelkezett ráruházott hatáskörrel, és nem tartották be a megfelelő pénzügyi folyamatokat

                              —

                              Bizonytalanságok az EGNOS és a Galileo projekt eszközeinek vonatkozásában

                              —

                              Hiányosságok a költségvetési gazdálkodás terén: a hatóság munkaprogramja és a költségvetés közötti világos kapcsolat hiánya, nem megfelelően indokolt és nem dokumentált átcsoportosítások, beszedési utalványok sorozatos késedelmes könyvelése a költségvetési számlákban és a költségvetés végrehajtásáról való következetlen beszámoló.

                              —

                              Még a költségvetés 50 %-os csökkentése mellett is alacsony volt a tevékenységi kiadások területén a kötelezettségvállalások és kifizetési előirányzatok felhasználása: 63 % a kötelezettségvállalások, 51 % a kifizetések terén.

                              —

                              Sajnálja, hogy a Számvevőszék fenntartásokat fogalmazott meg a 2007-as pénzügyi évre vonatkozó éves beszámoló megbízhatóságára és az annak alapjául szolgáló ügyletek jogszerűségére és szabályszerűségére vonatkozó megbízhatósági nyilatkozatában.

                              —

                              Bizonytalanságok az EGNOS és a Galileo projekt eszközeinek vonatkozásában

                              —

                              Hiányosságok a költségvetési gazdálkodás terén: Nem került sor megfelelő költségvetés-módosításra.

                              —

                              Sajnálja, hogy a Számvevőszék fenntartásokat fogalmazott meg a 2008-as pénzügyi évre vonatkozó éves beszámoló megbízhatóságára és az annak alapjául szolgáló ügyletek jogszerűségére és szabályszerűségére vonatkozó megbízhatósági nyilatkozatában.

                              —

                              Bizonytalanságok az EGNOS és a Galileo projekt eszközeinek vonatkozásában

                              —

                              A 7. keretprogramra vonatkozó kizárási kritériumokat nem tették közzé és nem ellenőrizték, valamint a hatóság nem igazolta kellő rendszerességgel, hogy ellenőrizte, valóban kis- és középvállalkozásnak minősülnek-e az egyik témakörben részt vevő potenciális kedvezményezettek

                              —

                              A hatóság által 2010. március 31-én közzétett végleges költségvetés nem az igazgatótanács által jóváhagyott, 2009-es végleges költségvetésen alapult, és nem tartalmazta annak bevételeit; ezért sürgeti a hatóságot, hogy orvosolja a helyzetet, és a változásról tájékoztassa a mentesítésért felelős hatóságot

                  Humánerőforrás

                  tárgytalan

                  tárgytalan

                  tárgytalan

                              —

                              Hiányosságok a személyzeti kiválasztási eljárások terén

                              —

                              Orvosolni kell azon hiányosságokat, amelyek sértik az egyenlő bánásmód elvét a megfelelőségi kritériumok alkalmazásánál a belső és külső jelöltek számára egyaránt nyitott munkaerő-felvételi eljárásokban

                  Belső ellenőrzés

                  tárgytalan

                  tárgytalan

                  Felhívja az ügynökséget, hogy tegyen eleget a Belső Ellenőrzési Szolgálat 2007. évi utolsó két ajánlásának az érzékeny álláshelyekre és a munkaköri leírásokra vonatkozóan

                  Megállapítja, hogy a Belső Ellenőrzési Szolgálat által megfogalmazott, még végrehajtásra váró további két fontos ajánlás az érzékeny álláshelyekre és a munkaköri leírásokra vonatkozik


title: 2011/758/EU: Az Európai Parlament határozata ( 2011. október 25. ) az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2011. október 25. ) az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               26.11.2011

               HU

               Az Európai Unió Hivatalos Lapja

               L 313/27

         AZ EURÓPAI PARLAMENT HATÁROZATA
   (2011. október 25.)
   az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről
   (2011/758/EU)
   AZ EURÓPAI PARLAMENT,
   tekintettel az Európai Gyógyszerügynökség 2009-es pénzügyi évre vonatkozó végleges éves beszámolójára,
   tekintettel az Európai Gyógyszerügynökség 2009-es pénzügyi évre vonatkozó éves beszámolójáról szóló számvevőszéki jelentésre, az Ügynökség válaszaival (1) együtt,
   tekintettel a Tanács 2011. február 15-i ajánlására (05892/2011 – C7-0052/2011),
   tekintettel a 2011. május 10-i, a 2009-es pénzügyi évre vonatkozó mentesítésről szóló határozatot elhalasztó határozatára (2), valamint az Európai Gyógyszerügynökség ügyvezető igazgatójának válaszaira,
   tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel az Európai Gyógyszerügynökség létrehozásáról szóló 726/2004/EK európai parlamenti és tanácsi rendeletre (4) és különösen annak 68. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel az Ügynökség igazgatótanácsa elnökének az Európai Parlament Költségvetési Ellenőrző Bizottsága elnökéhez írt 2011. június 17-i levelére (EMA/441533/2011),
   tekintettel az Ügynökségnek a 2009-es pénzügyi évre vonatkozó mentesítésről szóló fenti határozatot kísérő 2011. május 10-i parlamenti állásfoglalásra adott válaszaira (6),
   tekintettel a Bizottság Belső Ellenőrzési Szolgálatának (IAS) az Ügynökségről szóló 2009., 2008. és 2007. évi éves belső ellenőrzési jelentéseire,
   tekintettel a Belső Ellenőrzési Szolgálat (IAS) által az Ügynökségnél 2009-ben, 2008-ban és 2006-ban végzett ellenőrzésekről szóló végleges nyomonkövetési jelentésre,
   tekintettel eljárási szabályzata 77. cikkére és VI. mellékletére,
   tekintettel a Költségvetési Ellenőrző Bizottság második jelentésére (A7-0329/2011),

               1.

               mentesítést ad az Európai Gyógyszerügynökség ügyvezető igazgatója számára az Ügynökség 2009-es pénzügyi évre szóló költségvetése végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Gyógyszerügynökség ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételükről (L sorozat).

            az elnök

         Jerzy BUZEK

            a főtitkár

         Klaus WELLE

      (1)  HL C 338., 2010.12.14., 28. o.

      (2)  HL L 250., 2011.9.27., 173. o.

      (3)  HL L 248., 2002.9.16., 1. o.

      (4)  HL L 136., 2004.4.30., 1. o.

      (5)  HL L 357., 2002.12.31., 72. o.

      (6)  HL L 250., 2011.9.27., 174. o.

      AZ EURÓPAI PARLAMENT ÁLLÁSFOGLALÁSA
      (2011. október 25.)
      az Európai Gyógyszerügynökség 2009-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,
      tekintettel az Európai Gyógyszerügynökség 2009-es pénzügyi évre vonatkozó végleges éves beszámolójára,
      tekintettel az Európai Gyógyszerügynökség 2009-es pénzügyi évre vonatkozó éves beszámolójáról szóló számvevőszéki jelentésre, az Ügynökség válaszaival (1) együtt,
      tekintettel a Tanács 2011. február 15-i ajánlására (05892/2011 – C7-0052/2011),
      tekintettel a 2011. május 10-i, a 2009-es pénzügyi évre vonatkozó mentesítésről szóló határozatot elhalasztó határozatára (2), valamint az Európai Gyógyszerügynökség ügyvezető igazgatójának válaszaira,
      tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,
      tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
      tekintettel az Európai Gyógyszerügynökség létrehozásáról szóló 726/2004/EK európai parlamenti és tanácsi rendeletre (4) és különösen annak 68. cikkére,
      tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
      tekintettel az Ügynökség igazgatótanácsa elnökének az Európai Parlament Költségvetési Ellenőrző Bizottsága elnökéhez írt 2011. június 17-i levelére (EMA/441533/2011),
      tekintettel az Ügynökségnek a 2009-es pénzügyi évre vonatkozó mentesítésről szóló fenti határozatot kísérő 2011. május 10-i parlamenti állásfoglalásra adott válaszaira (6),
      tekintettel a Bizottság Belső Ellenőrzési Szolgálatának (IAS) az Ügynökségről szóló 2009., 2008. és 2007. évi éves belső ellenőrzési jelentéseire,
      tekintettel a Belső Ellenőrzési Szolgálat (IAS) által az Ügynökségnél 2009-ben, 2008-ban és 2006-ban végzett ellenőrzésekről szóló végleges nyomonkövetési jelentésre,
      tekintettel eljárási szabályzata 77. cikkére és VI. mellékletére,
      tekintettel a Költségvetési Ellenőrző Bizottság második jelentésére (A7-0329/2011),

                  A.

                  mivel az Európai Gyógyszerügynökség 2009-es pénzügyi évre vonatkozó éves beszámolójáról szóló jelentésében a Számvevőszék véleményében fenntartásokat fogalmazott meg az annak alapjául szolgáló ügyletek jogszerűségét és szabályszerűségét illetően;

                  B.

                  mivel a fent hivatkozott 2011. május 10-i határozatában a Parlament úgy határozott, hogy elhalasztja az Európai Gyógyszerügynökség ügyvezető igazgatója számára az Ügynökség 2009-es pénzügyi évre szóló költségvetésének végrehajtására vonatkozó mentesítés megadására vonatkozó határozatát;

                  C.

                  mivel az Ügynökség 2009-es költségvetése 194 000 000 EUR volt, ami a 2008-as pénzügyi évhez képest 6,28 %-os növekedést jelent;

                  D.

                  mivel az Ügynökség költségvetésének finanszírozása egyrészt az Unió költségvetéséből történik – ami a 2009-es teljes bevétel 18,52 %-át teszi ki –, másrészt nagyobb részben a gyógyszeripari vállalatok által olyan szolgáltatásokért fizetett díjakból származik, amelyek adott esetben egynél több pénzügyi évre terjedhetnek ki, és mivel ennek következtében az Unió általános hozzájárulása 2008 és 2009 között 9,2 %-kal csökkent;

                  E.

                  mivel a mentesítésért felelős hatóság a Parlament fent hivatkozott 2011. május 10-i állásfoglalását követően válaszokat kapott az Ügynökségtől;

                  F.

                  mivel a Parlamentnek adott válaszaiban az Ügynökség aktuális tájékoztatást nyújtott a mentesítésért felelős hatóságnak a Belső Ellenőrzési Szolgálat (IAS) által megfogalmazott ajánlások végrehajtásának szintjéről, és kijelentette, hogy:

                              —

                              a Belső Ellenőrzési Szolgálat (IAS) emberierőforrás-gazdálkodással kapcsolatos 2009-es ellenőrzései nyomán megfogalmazott három „nagyon fontos” ajánlás egyikét végrehajtották, míg a két másik végrehajtása folyamatban van;

                              —

                              az emberi használatra szánt gyógyszerekre vonatkozó tudományos értékelés biztosítását támogató, Ügynökségen belüli adminisztratív kiválasztási eljárásokkal kapcsolatos, a Belső Ellenőrzési Szolgálat (IAS) által végzett 2008-as ellenőrzések nyomán megfogalmazott „kritikus” és egy „nagyon fontos” ajánlás (személyzeti összeférhetetlenség kezelésével kapcsolatban, illetve konkrét iránymutatások) besorolása „nagyon fontos”-ra, illetve „fontos”-ra változott, ugyanakkor három „nagyon fontos” ajánlást mostanra megvalósítottak;

                              —

                              a Belső Ellenőrzési Szolgálat (IAS) által a belső ellenőrzési szabványok (ICS) végrehajtásával kapcsolatos 2005-ös ellenőrzés nyomán tett két „nagyon fontos” ajánlás közül az egyik mostanra megvalósult,

         Általános értékelés

                  1.

                  elismeri az Ügynökség igazgatótanácsának elnöke által 2011. június 17-én írt levél kézhezvételét, amely szerint az Ügynökség intézkedéseket foganatosított a 2009-es hiányosságok kiküszöbölése érdekében; tudomásul veszi ezenkívül a Parlament fent említett 2011. május 10-i állásfoglalására adott válaszként az Ügynökségtől kapott dokumentumokat és mellékleteket; tudomásul veszi továbbá, hogy megkapta a Parlament Költségvetési Ellenőrző Bizottságának 2011. július 13-i ülésén az Ügynökség 2009. évi mentesítéséről folytatott vita során felmerült kérdések nyomán az Ügynökség megbízott vezérigazgatójától érkezett, 2011. augusztus 10-i keltezésű levelet; sajnálja azonban, hogy nem adtak meg minden kért információt;

                  2.

                  megjegyzi azonban, hogy az Ügynökségnek a továbbiakban is háromhavonta tájékoztatnia kellene a mentesítésért felelő hatóságot a hatóság által kért intézkedések eredményeiről;

                  3.

                  hangsúlyozza, hogy a mentesítésért felelős hatóság a következő mentesítési eljárások során folytatja az Ügynökség – a Számvevőszék és a Belső Ellenőrzési Szolgálat (IAS) jelentésében feltárt – komoly hiányosságainak orvosolására tett intézkedések végrehajtási szintjének alapos ellenőrzését; elvárja ezért, hogy az Ügynökség a továbbiakban is tájékoztassa a mentesítésért felelő hatóságot a meghozott intézkedésekről és azok eredményeiről, és hogy nyújtsa be a kért dokumentumokat, különös tekintettel az alábbi pontokra:

                              a)

                              azon cselekvési terv igazgatótanács általi elfogadásának folyamata, amely egyedi intézkedéseket és végrehajtási ütemtervet tartalmaz a beszerzési eljárások hiányosságainak kiküszöbölése érdekében;

                              b)

                              a személyzet és a szakértők összeférhetetlenségének megállapítására és kezelésére vonatkozó meglévő eljárások tényleges alkalmazásának részletes ellenőrzése;

                              c)

                              a Belső Ellenőrzési szolgálat (IAS) jelentéseinek benyújtása a költségvetési rendeletnek megfelelően;

         Konkrét észrevételek

         Közbeszerzési eljárások

                  4.

                  tudomásul veszi a beszerzési folyamatban ismételten felmerülő hibák megelőzését vagy időben történő felismerését szolgáló ellenőrzési rendszerrel kapcsolatos tájékoztatást; elvárja, hogy megkapja a többéves közbeszerzési tervet; ennek megfelelően emlékezteti az Ügynökséget arra, hogy a továbbiakban is folytassa beszerzési rendszere minőségének javítását, és szigorúan tartsa be a vonatkozó közbeszerzési szabályokat, továbbá orvosolja a Számvevőszék által feltárt hiányosságokat;

                  5.

                  tudomásul veszi a beszerzési eljárások javításával kapcsolatos cselekvési terv kidolgozására irányuló intézkedések megkezdését; sürgeti az Ügynökséget, hogy haladéktalanul fogadjon el cselekvési tervet a beszerzési eljárásban fennálló hiányosságok kiküszöbölésére, különös tekintettel a közbeszerzési szerződések odaítélési eljárásaiban elkövetett hibákra, és ennek érdekében alkalmazzon szigorúbb technikai és eljárási ellenőrzéseket, és erről tájékoztassa a mentesítésért felelős hatóságot;

                  6.

                  emlékeztet rá, hogy 2009-es éves jelentésében a Számvevőszék megállapította, hogy az Ügynökség nem hajtott végre elég ellenőrzést annak érdekében, hogy csökkentse azon hibák kockázatát, amelyek nagyszabású informatikai keretszerződések beszerzésével kapcsolatos számos eljárásban előfordulnak; emlékeztet továbbá arra is, hogy a pénzügyi ellenőrzés olyan hibákat tárt fel, amelyek hatással voltak e műveletek szabályszerűségére, amelynek alapján a Számvevőszék véleményében fenntartásokat fogalmazott meg az ügynökségi elszámolás alapjául szolgáló ügyletek jogszerűségét és szabályszerűségét illetően;

         Átvitt előirányzatok

                  7.

                  rámutat arra, hogy az Ügynökségről szóló 2009-es éves jelentésében a Számvevőszék 19 500 000 EUR (az Ügynökség 2009-es előirányzatainak 38 %-a) átviteléről számolt be, és arról, hogy ebből az átvitelből körülbelül 14 800 000 EUR az év végéig még meg nem valósult tevékenységeknek (vagy adott esetben több mint egy pénzügyi évre kiterjedő szolgáltatásokért be nem érkezett javaknak) felel meg; ezért emlékezteti az Ügynökséget arra, hogy tegyen lépéseket e tekintetben, és várja a Számvevőszék ezzel kapcsolatos igazolását;

         Díjakból származó bevétel

                  8.

                  tudomásul veszi az Ügynökség tájékoztatását, amelynek értelmében a visszafizettetési felszólítások hosszas késedelmének orvoslása érdekében az Ügynökség 2011. január 1-jével az SAP-tól integrált vállalatirányítási rendszert (ERP) vezetett be; megjegyzi, hogy az Ügynökség ezen új rendszer segítségével a jelenlegi működési rendszereiből (pl. SIAMED) egy kezelőfelületen keresztül közvetlenül viszi be az adatokat az SAP pénzügyi modulba;

         Devizaárfolyam-szerződések

                  9.

                  tudomásul veszi, hogy az Ügynökség elkötelezett az árfolyameltérésekből fakadó kockázatok csökkentése iránt, és hogy 2010. június 11-ével felülvizsgálta pénztárkezelési politikáját, és ennek keretében belső tanácsadó bizottságot hozott létre, amely a számvitelért felelős tisztviselőnek ad tanácsokat a fedezeti stratégiákkal kapcsolatban; a fedezetet a becsült szükségletek 50 %-ára korlátozta; valamint biztosította, hogy az elérhető piaci árfolyamok megegyezzenek a költségvetési árfolyamokkal, vagy meghaladják azokat;

         Összeférhetetlenség kezelése

                  10.

                  tudomásul veszi az Ügynökség válaszait a magatartási kódex betartásáról, amelynek keretében meghatározza az igazgatótanácsi és bizottsági tagokra, a szakértőkre és az Ügynökség alkalmazottaira vonatkozó, függetlenségről és bizalmasságról szóló elveket és iránymutatásokat; ennek megfelelően elvárja, hogy az Ügynökség a projektcsapatok vezetőinek termékekhez való beosztása előtt alaposan mérje fel, hogy a személyzet tagjai által jelzett érdekeltségek befolyásolhatják-e pártatlanságukat és függetlenségüket; elvárja az összeférhetetlenségről szóló ügynökségi dokumentumok frissítését;

                  11.

                  tudomásul veszi, hogy az Ügynökség arra törekszik, hogy alkalmazza a Belső Ellenőrzési Szolgálat (IAS) 2010-es nyomonkövetési ellenőrzése nyomán tett ajánlást kockázatalapú megközelítés alkalmazásával és azzal, hogy az ellenőrzéseket az érdekeltséget bejelentő személyzetre összpontosítja; sürgeti az Ügynökséget, hogy 2011 vége előtt tájékoztassa a mentesítésért felelős hatóságot a Belső Ellenőrzési Szolgálat (IAS) ezen ajánlásának alkalmazására vonatkozó ütemezésről és tervről;

                  12.

                  elfogadja azonban az Ügynökség válaszát, amelyben az kijelenti, hogy nem köteles vagyonnyilatkozatot kérni a gyógyszertermékek értékeléséért felelős szakértőktől, vagy az ilyen nyilatkozatokat figyelemmel kísérni, mivel ez a tagállamok illetékes hatóságainak feladata (a 2004/27/EK irányelvvel (7) módosított 2001/83/EK irányelv (8) 126b. cikke); felhívja ezért a Bizottságot, hogy figyelmeztesse az érintett tagállami hatóságokat az ezzel kapcsolatos kötelezettségeikre;

                  13.

                  hangsúlyozza, hogy nemcsak hogy az Ügynökség jó hírét befolyásolhatják azok az esetek, amelyekben az értékeléseket lehetséges összeférhetetlenség miatt kifogás éri, hanem az összeférhetetlenségek miatt nem biztosítható az európai polgárok egészségének optimális védelme sem;

                  14.

                  megjegyzi, hogy 2011. július 1-től működik az új elektronikus érdekeltségi nyilatkozattételi adatlap, amelynek kitöltésére minden szakértőt felkértek, továbbá hogy 2011. szeptember 30-tól a szakértői adatbázisban szereplő valamennyi szakértő elektronikus érdekeltségi nyilatkozattételi adatlapját elérhetővé tették az Ügynökség honlapján; megjegyzi továbbá, hogy az Ügynökség és a valamennyi illetékes nemzeti hatóság által aláírt, az Ügynökség részére nyújtott szolgáltatások illetékes nemzeti hatóságok általi értékelése tudományos színvonalának és függetlenségének ellenőrzéséről szóló egyetértési nyilatkozat 2011. július 4-én hatályba lépett;

                  15.

                  sürgeti az Ügynökséget, hogy tájékoztassa a mentesítésért felelős hatóságot az összeférhetetlenség kezelése tekintetében a magatartási kódex tényleges betartásával kapcsolatos kérdésekben tett lépésekről;

                  16.

                  ragaszkodik ahhoz, és erre figyelmezteti is az Ügynökséget, hogy a vonatkozó ellenőrzési jelentésekben említett intézkedéseket – beleértve a 2010. évre vonatkozó jelentést is – maradéktalanul végre kell hajtani a következő mentesítési eljárás megkezdéséig;

         Emberierőforrás-gazdálkodás

                  17.

                  tudomásul veszi az Ügynökség válaszát, amelyben kijelenti, hogy kijavította a szerződéses alkalmazottak kiválasztása esetében a Belső Ellenőrzési Szolgálat (IAS) által feltárt hiányosságokat, és hogy a munkakörökkel kapcsolatban átdolgozott utasításokat és sablonokat vezettek be, a személyzet pedig célzott képzésben részesült; ezért felhívja az Ügynökséget, hogy folyamatosan tájékoztassa a mentesítésért felelős hatóságot ezen intézkedések végrehajtási szintjéről; várja a Számvevőszék 2010. évi jelentését, hogy megállapítsa, hogy az Ügynökség visszaigazolása megalapozott-e;

                  18.

                  ezzel összefüggésben a mentesítésről szóló határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2011. május 10-i állásfoglalására (9).

         (1)  HL C 338., 2010.12.14., 28. o.

         (2)  HL L 250., 2011.9.27., 173. o.

         (3)  HL L 248., 2002.9.16., 1. o.

         (4)  HL L 136., 2004.4.30., 1. o.

         (5)  HL L 357., 2002.12.31., 72. o.

         (6)  HL L 250., 2011.9.27., 174. o.

         (7)  HL L 136., 2004.4.30., 34. o.

         (8)  Az Európai Parlament és a Tanács 2001. november 6-i 2001/83/EK irányelve az emberi felhasználásra szánt gyógyszerek közösségi kódexéről (HL L 311., 2001.11.28., 67. o.)

         (9)  HL L 250., 2011.9.27., 269. o.


title: 2012/588/EU: Az Európai Parlament határozata ( 2012. május 10. ) az Európai Munkahelyi Biztonsági és Egészségvédelmi Ügynökség 2010-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2012. május 10. ) az Európai Munkahelyi Biztonsági és Egészségvédelmi Ügynökség 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               17.10.2012

               HU

               Az Európai Unió Hivatalos Lapja

               L 286/246

         AZ EURÓPAI PARLAMENT HATÁROZATA
   (2012. május 10.)
   az Európai Munkahelyi Biztonsági és Egészségvédelmi Ügynökség 2010-es pénzügyi évre szóló költségvetésének végrehajtására vonatkozó mentesítésről
   (2012/588/EU)
   AZ EURÓPAI PARLAMENT,

               —

               tekintettel az Európai Munkahelyi Biztonsági és Egészségvédelmi Ügynökség 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Munkahelyi Biztonsági és Egészségvédelmi Ügynökség 2010-es pénzügyi évre vonatkozó éves beszámolójáról szóló jelentésére, az ügynökség válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződésre és különösen annak 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Munkahelyi Biztonsági és Egészségvédelmi Ügynökség létrehozásáról szóló, 1994. július 18-i 2062/94/EK tanácsi rendeletre (3) és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A7-0117/2012),

               1.

               mentesítést ad az Európai Munkahelyi Biztonsági és Egészségvédelmi Ügynökség igazgatója számára az ügynökség 2010-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Munkahelyi Biztonsági és Egészségvédelmi Ügynökség igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 45. o.

      (2)  HL L 248., 2002.9.16., 1. o.

      (3)  HL L 216., 1994.8.20., 1. o.

      (4)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2012. május 10.)
      az Európai Munkahelyi Biztonsági és Egészségvédelmi Ügynökség 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai Munkahelyi Biztonsági és Egészségvédelmi Ügynökség 2010-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Európai Munkahelyi Biztonsági és Egészségvédelmi Ügynökség 2010-es pénzügyi évre vonatkozó éves beszámolójáról szóló jelentésére, az ügynökség válaszaival együtt (1),

                  —

                  tekintettel a Tanács 2012. február 21-i ajánlására (06083/2012 – C7-0051/2012),

                  —

                  tekintettel az Európai Unió működéséről szóló szerződésre és különösen annak 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Európai Munkahelyi Biztonsági és Egészségvédelmi Ügynökség létrehozásáról szóló, 1994. július 18-i 2062/94/EK tanácsi rendeletre (3) és különösen annak 14. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A7-0117/2012),

                  A.

                  mivel a Számvevőszék megállapította, hogy kellő mértékben megbizonyosodott arról, hogy a 2010-es pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek;

                  B.

                  mivel 2011. május 10-én a Parlament megadta a mentesítést az Európai Munkahelyi Biztonsági és Egészségvédelmi Ügynökség igazgatójának az ügynökség 2009-es pénzügyi évre szóló költségvetésének végrehajtására vonatkozóan (5), és a mentesítési határozatot kísérő állásfoglalásban a Parlament többek között:

                              —

                              felhívta az ügynökséget, hogy csökkentse a megnövekedett törlési arányt, és tájékoztassa a mentesítésért felelős hatóságot a megtett lépésekről,

                              —

                              felhívta az ügynökség könyvelőjét, hogy ismertesse a számviteli rendszer érvényesítése során alkalmazott módszereket, támogatja a Könyvvizsgálók Ügynökségközi Hálózatán belüli együttműködés fejlesztésére irányuló elképzelést, amelynek célja egységes követelmények kidolgozása, valamint az ügynökségek számviteli rendszereinek érvényesítéséhez alkalmazott közös módszertan kialakítása,

                              —

                              hangsúlyozta, hogy a működési tevékenységekre vonatkozó 3 500 000 EUR (azaz az ügynökség működési előirányzatai 47 %-ának) átvitele késedelmet okoz az ügynökség tevékenységeinek megvalósításában, és nem egyeztethető össze az évenkéntiség elvével, aminek részben az az oka, hogy a fontos projektek többévesek;

                  C.

                  mivel az ügynökség 2010-es teljes költségvetése 15 500 000 EUR volt, ami a 2009-es pénzügyi évhez képest 3,3 %-os növekedést jelent, mivel az ügynökség költségvetéséhez való kezdeti uniós hozzájárulás 2010-ben 13 743 434 EUR-t tett ki – szemben a 2009-es 13 800 000 EUR-val (6) – ami 0,41 %-os csökkenést jelent;

         Költségvetési és pénzgazdálkodás

                  1.

                  emlékeztet rá, hogy az Unió kezdeti hozzájárulása az ügynökség költségvetéséhez 2010-ben 13 743 434 EUR-t tett ki; megállapítja ugyanakkor, hogy ezt az összeget kiegészítette a többlet visszafizetéséből befolyó 506 566 EUR, így az Unió teljes hozzájárulása 2010-ben elérte a 14 250 000 EUR-t;

                  2.

                  az éves beszámoló alapján megállapítja, hogy az ügynökség eredeti 2010-es költségvetését kétszer módosították, és hogy átcsoportosításokra került sor; felhívja az ügynökséget, hogy nyújtson információkat a változtatások okairól a mentesítésért felelős hatóságnak;

                  3.

                  tudomásul veszi az ügynökség éves jelentése alapján, hogy 2010-ben rendelkezésre álló költségvetés 96,1 %-át kötötték le az év végéig;

         Átvitt előirányzatok

                  4.

                  megjegyzi az ügynökség átvitt előirányzatai terén az évek során tapasztalt javulást; külön megjegyzi, hogy 2010-ben a törlések aránya a 2009-es 19 %-ról 11 %-ra csökkent; sürgeti azonban az ügynökséget, hogy a tevékenységeinek végrehajtását jellemző késedelmek elkerülésével tegyen további lépéseket a helyzet javítására;

         Humánerőforrás

                  5.

                  az ügynökség éves jelentése alapján megállapítja, hogy a szervezet személyzetének összlétszáma 2010. december 31-én 66 fő volt; ezenkívül megjegyzi, hogy a személyzet 44 ideiglenes alkalmazottból, 21 szerződéses alkalmazottból és 1 olyan szerződéses alkalmazottból áll, aki az IPAC2 programból finanszírozott, kapcsolatépítéssel és koordinációval foglalkozó egységnél dolgozik;

                  6.

                  sürgeti az ügynökséget, hogy tájékoztassa a mentesítésért felelős hatóságot azon intézkedésekről, amelyeket az éves munkaprogramban meghatározott alábbi célkitűzések megvalósítása érdekében tett:

                              —

                              ideiglenes és szerződéses alkalmazottak kiválasztási eljárásainak megszervezése és felügyelete,

                              —

                              a humánerőforrással kapcsolatos feladatok hatékony és megfelelő időben történő kezelése és irányítása,

                              —

                              a szükséges szakképzett személyzet biztosítása az ügynökség számára az ügynökség stratégiájának és céljainak megvalósítása, és ezáltal az éves irányítási tervek végrehajtása érdekében;

         Teljesítmény

                  7.

                  az ügynökség éves tevékenységi jelentése alapján nyugtázza, hogy az ügynökség részletezte a különböző éveket összehasonlító adatokat annak érdekében, hogy a mentesítésért felelős hatóság hatékonyabban tudja értékelni az ügynökség teljesítményét évről évre; véleménye szerint ez olyan gyakorlat, amelyet a többi ügynökségnek is követnie kell;

                  8.

                  üdvözli az ügynökség azon kezdeményezését, hogy előrejelzést készít a technológiai innovációk 2020-ig várható egészségügyi és balesetvédelmi vetületeiről az ún. „zöld munkahelyeken”; megjegyzi, hogy e projektek eredményeinek a célközönséggel történő megismertetése a világkongresszuson és egy szemináriumsorozat keretében már megkezdődött; ezért nagyra értékelné, ha visszajelzéseket kaphatna az ügynökségtől e kezdeményezésekről;

         Belső ellenőrzés

                  9.

                  üdvözli az ügynökség kezdeményezését, amelynek értelmében automatikusan a mentesítésért felelős hatóság rendelkezésére bocsátja a Belső Ellenőrzési Szolgálat (IAS) ügynökségről szóló éves belső ellenőrzési jelentését; a lépést az átláthatóság jelének és a többi ügynökség által is követendő, legjobb gyakorlat egyik példájának tartja; úgy véli, hogy az IAS ellenőrzési jelentései gyakran hozzájárulnak az ügynökség kockázatainak enyhítésére/kezelésére irányuló folyamatok és intézkedések továbbfejlesztéséhez;

                  10.

                  az ügynökség közlése alapján tudomásul veszi, hogy az IAS nyomon követte a korábbi ellenőrzések nyomán tett, még nyitott ajánlásokat; üdvözli konkrétan, hogy az IAS által tett korábbi ajánlások nyomon követésével kapcsolatban a belső ellenőr értékelése alapján valamennyi fontos ajánlást megfelelően végrehajtották és lezárták a számviteli rendszerek érvényesítéséve kapcsolatos ajánlás kivételével, amelyet annak részleges végrehajtása miatt „fontos” kategóriájúra minősítettek át; ezért felhívja az ügynökséget, hogy maradéktalanul hajtsa végre ezt az ajánlást is, és tájékoztassa a mentesítésért felelő hatóságot a megtett lépésekről;

                  11.

                  megjegyzi ezenkívül, hogy 2010 novemberében az IAS ellenőrzést végzett az internetes oldallal és a külső kommunikációval kapcsolatban; megjegyzi, hogy ezen ellenőrzés során a Belső Ellenőrzési Szolgálat hét ajánlást tett, amelyek közül egyet sem minősített „kritikusnak”, de kettőt, amelyek az alábbiakhoz kapcsolódnak, „nagyon fontosnak” ítélt:

                              —

                              a szolgáltatási szintre vonatkozó megállapodások dokumentációja,

                              —

                              biztonsági politika elfogadása és végrehajtása,

                        – ezért felhívja az ügynökséget, hogy sürgősen hajtsa végre ezt a két ajánlást, és tájékoztassa a mentesítésért felelő hatóságot a megtett lépésekről;

                  12.

                  felhívja a figyelmet a mentesítésről szóló korábbi jelentéseiben tett, jelen állásfoglaláshoz mellékelt ajánlásaira;

                  13.

                  a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló 2012. május 10-i állásfoglalására (7).

         (1)  HL C 366., 2011.12.15., 45. o.

         (2)  HL L 248., 2002.9.16., 1. o.

         (3)  HL L 216., 1994.8.20., 1. o.

         (4)  HL L 357., 2002.12.31., 72. o.

         (5)  HL L 250., 2011.9.27., 201. o.

         (6)  HL L 64., 2010.3.12., 507. o.

         (7)  Elfogadott szövegek, P7_TA(2012)0164 (lásd e Hivatalos Lap 388. oldalát).

      MELLÉKLET

         AZ EURÓPAI PARLAMENT UTÓBBI ÉVEKBEN TETT AJÁNLÁSAI

                  Európai Munkahelyi Biztonsági és Egészségvédelmi Ügynökség

                  2006

                  2007

                  2008

                  2009

                  Teljesítmény

                  tárgytalan

                  tárgytalan

                              —

                              Felhívja az ügynökséget, hogy az ebben az évben és az ezt megelőző években végrehajtott műveletekről készítsen időrendi elemzést

                              —

                              Gratulál az ügynökségnek, hogy az elmúlt három évben jelentősen javította pénzgazdálkodását; ösztönzi, hogy továbbra is törekedjen a legmagasabb színvonalú költségvetési tervezésre, végrehajtásra és ellenőrzésre

                  Felhívja az ügynökséget, hogy a Számvevőszék következő jelentéséhez csatolandó táblázatban ismertesse a megadandó mentesítés tárgyévében és a megelőző pénzügyi évben végrehajtott műveletek összehasonlítását annak érdekében, hogy a mentesítésért felelős hatóság hatékonyabban tudja értékelni az ügynökség teljesítményét évről évre

                  Az ügynökség irányítása

                  tárgytalan

                  tárgytalan

                              —

                              Az ügynökség irányítási költségei nem jelentéktelenek (84 tagú igazgatótanács és 64 alkalmazott)

                  Átvitt működési kiadások

                  A célhoz kötöttség költségvetési elvét nem tartották be pontosan. (Az igazgató 19 költségvetési alcímen belüli jogcímcsoportok közötti átcsoportosításokat engedélyezett megközelítőleg 880 000 EUR értékben. A költségvetési rendelet rendelkezéseivel szemben az igazgatótanács nem kapta meg a kért tájékoztatást.)

                  tárgytalan

                              —

                              A hatékony és eredményes pénzgazdálkodás érvényesítése érdekében szorgalmazza a költségvetési előrejelzések kiigazítását úgy, hogy azok a tényleges szükségletekhez igazodjanak (a helyzet nem felelt meg az évenkéntiség elvének)

                              —

                              Megjegyzi, hogy az ügynökség 3 500 000 EUR-t (azaz működési előirányzatainak 47 %-át) vitte át a működési tevékenységek tekintetében. hangsúlyozza, hogy ez a helyzet az ügynökség tevékenységeinek késedelmes megvalósítását okozza, és nem egyeztethető össze az évenkéntiség elvével, aminek részben azaz az oka, hogy a fontos projektek többévesek

                              —

                              Felhívja az ügynökséget, hogy csökkentse a megnövekedett törlési arányt, és tájékoztassa a mentesítésért felelős hatóságot a megtett lépésekről

                  Közbeszerzési eljárások

                  tárgytalan

                  tárgytalan

                  Sürgeti az ügynökséget, hogy a jövőben szüntesse meg a közbeszerzési keretszerződések maximális összegüket meghaladó használatával kapcsolatos problémát, hogy érvényt szerezzen az európai költségvetési jognak

                  Humánerőforrás és belső ellenőrzés

                  tárgytalan

                  tárgytalan

                  Sürgeti az ügynökséget, hogy tegyen lépéseket a Belső Ellenőrzési Szolgálat által tett 33 ajánlásból 14 ajánlás végrehajtására, amelyek közül 6 „nagyon fontos” minősítésű: az érdekeltek elvárásainak kezelése és bizonyos belső ellenőrzési normák megvalósítása, nevezetesen az egyéni akták problémáinak kezelése, a belső ellenőrzésről szóló éves jelentés és a belső ellenőrzési eljárások előmozdítása

                              —

                              Felhívta az ügynökség könyvelőjét, hogy ismertesse a számviteli rendszer érvényesítése során alkalmazott módszereket, támogatja a Könyvvizsgálók Ügynökségközi Hálózatán belüli együttműködés fejlesztésére irányuló elképzelést, amelynek célja egységes követelmények kidolgozása, valamint az ügynökségek számviteli rendszereinek érvényesítéséhez alkalmazott közös módszertan kialakítása

                              —

                              Ösztönzi az ügynökséget, hogy vizsgálja felül az ellenőrző listákat annak érdekében, hogy megfeleljenek a különféle pénzügyi tranzakciók sajátosságainak, és bocsássa azokat a személyzet valamennyi tagjának rendelkezésére

                              —

                              Sürgeti az ügynökséget, hogy véglegesítse dokumentációs eljárásait

                              —

                              Felhívja az ügynökséget arra, hogy készítse el a szükséges eljárásoknak megfeleltetendő fő eljárások teljes körű listáját, és rendszeresen frissítse azt